দিঘার জগন্নাথ মন্দিরে প্রাণপ্রতিষ্ঠার প্রস্তুতি তুঙ্গে

কলকাতা: আর তিনদিন পর প্রাণ প্রতিষ্ঠা। তার আগে দিঘার নয়া জগন্নাথ মন্দির (Jagannath Mandir) প্রাঙ্গণে চলছে ব্যাপক প্রস্তুতি। জোর কদমে চলছে যজ্ঞ, নানান ধর্মীয় আচার-অনুষ্ঠান। শুক্রবার অস্থায়ী আটচালা ঘরে ১২ লিটার দুধ দিয়ে স্নান করানো হল জগন্নাথ, বলরাম, সুভদ্রা ও সুদর্শন দেবতাকে। পাশাপাশি, মন্দিরের বিমলা, লক্ষ্মী, সত্যভামা-সহ সমস্ত দেবদেবীরও স্নান সম্পন্ন হয়।

এদিন সকাল থেকেই শুরু হয় হোমযজ্ঞ। পুরীর মন্দিরের রাজেশ দৈতাপতির নেতৃত্বে চারদিকে চারটি হোমকুণ্ড এবং মাঝে এক মহাকুণ্ডের জ্বলে উঠছে পবিত্র হোমাগ্নি। গর্ভগৃহে প্রদীপ জ্বালিয়ে দেবতাদের আহ্বান জানানো হয়েছে। একই সঙ্গে ২৫ জন মহিলা কলস নিয়ে গর্ভগৃহ প্রদক্ষিণ করেন। মহাযজ্ঞের দিন ধার্য হয়েছে ২৯ তারিখ। তার আগে পর্যন্ত প্রতিদিন চলবে হোমযজ্ঞ।

আরও পড়ুন: জাফরাবাদ বাবা-ছেলে হত্যাকাণ্ডে ডোমজুড় থেকে গ্রেফতার আরও ১

৩০ এপ্রিল অক্ষয় তৃতীয়ার দিনে মুখ্যমন্ত্রী মমতা বন্দ্যোপাধ্যায়ের উপস্থিতিতে মন্দিরের দ্বার উদঘাটন। জগন্নাথ, বলরাম ও সুভদ্রার প্রাণপ্রতিষ্ঠা। জেলা প্রশাসন সূত্রে জানা গিয়েছে, মুখ্যমন্ত্রী ২৮ এপ্রিল দিঘায় পৌঁছতে পারেন। তার আগে ত্থেকেই সেজে উঠছে দীঘা। জেলা শাসক পূর্ণেন্দু মাঝি পুরো বিষয়টির উপর নজরদারি চালাচ্ছে। নিরাপত্তা ব্যবস্থা আঁটসাঁট। সব মিলিয়ে দিঘার মেগা ইভেন্টে সফল হওয়া এখন শুধুমাত্র সময়ের অপেক্ষা।